《和周湜雪》
宋代·李复

毰毸乱舞出烟林，落久临阶试浅深。
平尽高低宽眼界，放开虚白见天心。
狂倾月窟愁将竭，厚压坤舆恐未任。
润泽功成本无迹，便回春意欲同寻。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。